b"\n_START_ARTICLE_\nCasa a l'avinguda de Barcelona, 44 (Alella)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici civil projectat de forma racionalista o funcionalista, i modificat o transformat posteriorment. Adaptat al desnivell del terreny, de manera que en la part frontal presenta dues plantes i a la part posterior en presenta tres. La construcci\xc3\xb3 queda ensorrada, de forma que des del carrer s'accedeix directament al pis superior. Malgrat les reformes que s'hi ha realitzat, destaca per l'absoluta supressi\xc3\xb3 dels elements decoratius, a la major part de l'edifici, aix\xc3\xad com l'\xc3\xbas de formes pures constructives: superf\xc3\xadcies llises, l\xc3\xadnies rectes, verticals, i, corbes derivades de la pr\xc3\xb2pia funci\xc3\xb3 de l'element, com \xc3\xa9s l'espai destinat a l'escala. La fa\xc3\xa7ana com a tal quasi desapareix, i queda limitada a una superf\xc3\xadcie llisa nom\xc3\xa9s tallada per la porta lateral i un trenca aig\xc3\xbces semicircular de molta volada.\n_START_SECTION_\nHist\xc3\xb2ria\n_START_PARAGRAPH_\nL'obra realitzada l'any 1979, fou modificada l'any 1985, pel mateix arquitecte que la constru\xc3\xad, i segons desig dels propietaris que la compraren l'any 1982. A les reformes es suprim\xc3\xad una de les caracter\xc3\xadstiques m\xc3\xa9s sobresortints de la construcci\xc3\xb3: les dues terrasses de la part posterior, una d'elles de forma triangular i suportada per dues columnes cil\xc3\xadndriques. En el lloc que ocupaven s'hi constru\xc3\xad un nou cos, que ha acabat amb el joc de formes i volums de la construcci\xc3\xb3 inicial, aix\xc3\xad com amb la lluminositat de l'escala interior. A les formes pures i nues s'hi ha afegit una terrassa lateral al costat de la fa\xc3\xa7ana, substituint les reixes frontals per balustres."